K O R R A L D U S

Haapsalu				26. märts 2025 nr 281

Detailplaneeringu algatamine
(Tamme tn 23a, Haapsalu linn, Haapsalu linn)

OÜ Läänemaa Invest (registrikood 11519142) esitas Haapsalu Linnavalitsusele taotluse, millega tehakse ettepanek Tamme tn 23a kinnistu, Haapsalu linn, Haapsalu linn, Lääne maakond detailplaneeringu algatamiseks.

Planeeringuala suurus on ligikaudu 0,44 ha. Planeeringuala hõlmab Tamme tn 23a kinnistut katastritunnusega 18301:015:0044, pindalaga 2577 m² ja katastrisihtotstarbega üldkasutatav maa 100%, osaliselt Tamme tn 21a kinnistut katastritunnusega 18301:015:0250, pindalaga 970 m2 ja katastrisihtotstarbega ärimaa 75%, elamumaa 25%, osaliselt Tamme tn lõik 1 kinnistut katastritunnusega 18301:015:0036, katastrisihtotstarbega transpordimaa 100% ning osaliselt Kastani tänavat katastritunnusega 18301:015:0051, katastrisihtotstarbega transpordimaa 100%. Tamme tn 23a kinnistu on hoonestamata ning Tamme tn 21a kinnistu on hoonestatud. 

Detailplaneeringu eesmärk on korterelamute piirkonnas hea ligipääsuga kinnistu kasutuselevõtt ärihoone (kauplus) ehitamiseks. Kinnistu kavandatav sihtotstarve 100% Ärimaa (üks kauplusehoone, kõrgusega kuni 8 m ehk üks korrus ning kuni kaks abihoonet, kõrgusega kuni 6 m ehk üks korrus). Parkimise ja planeeritava hoonele parema ligipääsu eesmärgil on planeeringualaga liidetud osaliselt Tamme 21a kinnistu. Kastani tänav ja Tamme tn lõik 1 kinnistute kaasamisega täidetakse ruumilise terviklahenduse eesmärk nii kavandataval alal kui ka piirkonnas laiemalt.

Planeeritavale krundile määratakse ehitusõigus, arhitektuursed tingimused hoonete püstitamiseks, krundi teenindamiseks vajalike tehnovõrkude põhimõttelised asukohad, lahendatakse haljastuse- ja heakorrapõhimõtted ning määratakse liiklus- ja parkimiskorraldus. 

Haapsalu linna üldplaneeringu 2030+ kohaselt asub Tamme tn 23a kinnistu segafunktsiooniga maa-alal, mis on ette nähtud toitlustus-, kaubandus-, teenindus, spordi- ja ühiskondlike hoonete ning neid teenindavate rajatiste, puhkealade ning teede ja väljakute ehitamiseks. Koostatava detailplaneeringu eesmärk vastab Haapsalu linna üldplaneeringule. 

Detailplaneeringu algataja, koostamise korraldaja ja kehtestaja on Haapsalu Linnavalitsus.

Käesoleva detailplaneeringu algatamisega ei kavandata tegevust, mis oleks olulise keskkonnamõjuga keskkonnamõju hindamise ja keskkonnajuhtimissüsteemi seaduse (edaspidi KeHJS) § 33 lg 1 p 3 mõistes ning mis kohustab koostama keskkonnamõju strateegilist (edaspidi KSH) hindamist. Detailplaneeringus planeeritav tegevus ei sisalda KeHJS § 6 lg 2 toodud tegevusvaldkonda (taristu ehitamine või kasutamine), mille puhul tuleb kaaluda keskkonnamõju strateegilise hindamise vajadust. 
Enne detailplaneeringu vastuvõtmist sõlmib linnavalitsus arendajaga notariaalse halduslepingu Planeerimisseaduse § 131 lõikes 1 nimetatud detailplaneeringukohaste ja planeeringulahenduse elluviimiseks otseselt vajalike ning sellega funktsionaalselt seotud rajatiste väljaehitamiseks.

Lähtudes Haapsalu Linnavolikogu  27.09.2024. a. otsusega nr 162 kehtestatud Haapsalu linna üldplaneeringust, juhindudes planeerimisseaduse § 128 lg 1, 5 – 8, kohaliku omavalitsuse korralduse seaduse § 30 lg 1 p 2, Haapsalu põhimääruse § 46 lg 1 p 2, Haapsalu Linnavolikogu 25.05.2018 otsusest nr 76 „Volituste andmine", Haapsalu Linnavolikogu 28.05.2021 otsusest nr 250 „Volituste andmine", Haapsalu Linnavalitsus
k o r r a l d a b :

1.	Algatada Tamme tn 23a kinnistu detailplaneering asukohas Haapsalu linn, Haapsalu linn, Lääne maakond (detailplaneeringuala asendiplaan – Lisa 1). 
2.	Mitte algatada detailplaneeringule keskkonnamõju strateegilist hindamist.
3.	Kinnitada detailplaneeringu lähteseisukohad (Lisa 2).
4.	Planeeringu koostamise korraldajaks määrata Haapsalu Linnavalitsuse maa- ja planeerimisosakond.
5.	Maa- ja planeeringuosakonnal avaldada teade detailplaneeringu algatamisest 14 päeva jooksul selle algatamisest arvates Ametlikes Teadaannetes ja detailplaneeringu koostamise korraldaja veebilehel ning informeerida Maa- ja Ruumiametit ja Päästeametit. Detailplaneeringu algatamisest teavitatakse 30 päeva jooksul algatamisest arvates maakonnalehes. Detailplaneeringu algatamisest teavitatakse planeerimisseaduse § 127 lõigetes 1 ja 2 nimetatud isikuid ja asutusi 30 päeva jooksul selle algatamisest arvates.
6.	Otsus jõustub teatavakstegemisest.
7.	Korraldust on õigus vaidlustada 30 päeva jooksul, arvates päevast, millal vaiet esitama õigustatud isik korraldusest teada sai või oleks pidanud teada saama, esitades vaide Haapsalu Linnavalitsusele haldusmenetluse seadusega vaidemenetlusele kehtestatud korras. Korralduse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

/allkirjastatud digitaalselt/

Urmas Sukles								/allkirjastatud digitaalselt/
Linnapea			
			Erko Kalev
			Linnasekretär